STGT ประกาศงบปี 63 วันนี้ คาดกำไร 1.4 หมื่นลบ. โต 21 เท่า!
STGT ประกาศงบปี 63 วันนี้ คาดกำไร 1.4 หมื่นลบ. โต 21 เท่า! รับดีมานด์-ราคาขายถุงมือยางพุ่ง โบรกฯ เชียร์ "ซื้อ" เคาะเป้า 65 บาท/หุ้น
STGT ประกาศงบปี 63 วันนี้ คาดกำไร 1.4 หมื่นลบ. โต 21 เท่า! รับดีมานด์-ราคาขายถุงมือยางพุ่ง โบรกฯ เชียร์ "ซื้อ" เคาะเป้า 65 บาท/หุ้น
15 ก.พ. 2564

“ข่าวหุ้นธุรกิจออนไลน์” รวบรวมข้อมูลและบทวิเคราะห์เกี่ยวกับหุ้นบริษัท ศรีตรังโกลฟส์ (ประเทศไทย) จำกัด (มหาชน) หรือ STGT หลังคาดการณ์ผลการดำเนินงานในช่วงปี 2563 ของ STGT มีกำไรเติบโตขึ้นอย่างโดดเด่น โดยจะประกาศผลการดำเนินงานในวันนี้ (16 ก.พ.)
โดย บล.เอเซีย พลัส ระบุในบทวิเคราะห์ แนะนำ “ซื้อ” หุ้น STGT ประเมินราคาเป้าหมาย 65 บาท/หุ้น คาดกำไรสุทธิงวดไตรมาส 4/63 อยู่ที่ 8 พันล้านบาท สูงกว่าที่คาดไว้เดิม 13% ขึ้นทำนิวไฮต่อเนื่อง เพิ่มขึ้นถึง 82.7% เมื่อเทียบจากไตรมาสก่อน และกว่า 43 เท่าตัวจากงวดไตรมาส 4/62 จากแนวโน้มราคาขายถุงมือยางเฉลี่ยงวดไตรมาส 4/63 จะเพิ่มขึ้นถึง 51% เมื่อเทียบจากไตรมาสก่อน และ 199.2% เมื่อเทียบจากปีก่อน สู่ระดับ 1.72 บาท/ชิ้น
ขณะที่คาดปริมาณขายถุงมือยางจะทรงตัวที่ 7.2 พันล้านชิ้น หนุนแนวโน้มรายได้รวมงวดไตรมาส 4/63 เพิ่มขึ้น 52.2% เมื่อเทียบจากไตรมาสก่อน และ 295% เมื่อเทียบจากปีก่อน มาที่ 1.2 หมื่นล้านบาท และแนวโน้ม Gross Margin งวดไตรมาส 4/63 เพิ่มขึ้นสู่ระดับ 72.5% จาก 60.3% ในงวดไตรมาส 3/63 โดยรวมแล้วคาดกำไรสุทธิปี 2563 จะอยู่ที่ 1.4 หมื่นล้านบาท เพิ่มขึ้น 21 เท่าตัวจากปี 2562 สูงกว่าประมาณการที่ฝ่ายวิจัยประเมินไว้ 7%
ทั้งนี้ยังคงประมาณการคาดกำไรสุทธิปี 2563-2564 จะเติบโตถึง 1,949.8% เมื่อเทียบจากปีก่อน และ 91.1% เมื่อเทียบจากปีก่อน ตามลำดับ จากการปรับเพิ่มราคาขายถุงมือยางได้ต่อเนื่อง คาดกำไรสุทธิงวดไตรมาส 1/64 จะเติบโตต่อเนื่องจากงวดไตรมาส 4/63 จากการปรับเพิ่มราคาถุงมือยางได้ต่อเนื่อง จากปัญหาถุงมือยางขาดแคลน โดยเฉพาะปัญหาหารปิดโรงงานถุงมือยางบางโรงงานชั่วคราวในมาเลเซียของ Top Glove จากปัญหาคนงานติดเชื้อโควิด-19
ส่วนบล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น STGT และปรับราคาเหมาะสมปี 2564 ขึ้นเล็กน้อย 3% เป็น 50 บาท/หุ้น หลังเริ่มราคาหุ้นถุงมือยางในมาเลเซียเริ่มมีเสถียรภาพ P/E เฉลี่ยจึงดูมั่นใจมากขึ้น  จากทิศทางในเดือน ธ.ค.2563 มองว่ามีความเป็นไปได้ที่ STGT อาจรายงานกำไรในไตรมาส 4/63 (แจ้งตลาดฯ 16 ก.พ.2564) ได้สูงกว่าคาดของบล.เมย์แบงก์ กิมเอ็ง ที่ 6.1 พันล้านบาท
ด้าน บล.กรุงศรี ระบุในบทวิเคราะห์ ปรับคำแนะนำลงสู่ “ถือ” พร้อมเป้าหมายใหม่ 43.25 บาทต่อหุ้น จาก 41.20 บาท ตลาดคาดข่าวดีเกี่ยวกับจำนวนการให้โดสวัคซีน COVID-19 ที่มากขึ้น ซึ่งอาจทำให้ความต้องการถุงมือยางลดลงได้ ทำให้คงมุมมองระมัดระวัง
อย่างไรก็ตามคาด STGT จะรายงานกำไรไตรมาส 4/63 ที่ 7.4 พันล้านบาท เพิ่มขึ้น 46 เท่าเมื่อเทียบจากปีก่อน โดยได้รับแรงหนุนจากการเพิ่มขึ้นของราคาขายเฉลี่ย (ASP) 167% เมื่อเทียบจากปีก่อน และ 46% เมื่อเทียบจากไตรมก่อน สู่ระดับ 1,700 บาทต่อพันชิ้น ขณะที่ต้นทุนวัตถุดิบเพิ่มขึ้นในไตรมาส 4 ในสัดส่วนที่น้อยกว่า ซึ่งได้แก่ (1) น้ำยางธรรมชาติ 41.83 บาท/กก., เพิ่มขึ้น 30% เมื่อเทียบจากปีก่อน และ 17% เมื่อเทียบจากไตรมก่อน, (2) butadiene USD1,135 /ตัน, เพิ่มขึ้น 21% เมื่อเทียบจากปีก่อน และ 86% เมื่อเทียบจากไตรมก่อน, และ(3) acrylonitrile USD1,202 /ตัน, ลดลง 17% เมื่อเทียบจากปีก่อน แต่เพิ่มขึ้น 36% เมื่อเทียบจากไตรมก่อน ทำให้เราคาดว่ากำไรขั้นต้นไตรมาส 4/63 จะเพิ่มขึ้นสู่ 71% เทียบกับ 60% ในไตรมาส 3
นอกจากนี้ปรับเพิ่มกำไรปี 2563 และ 2564 ขึ้น 32% และ 162% สู่ 1.33 หมื่นล้านบาท และ 1.55 หมื่นล้านบาท หลังปรับราคาขายเฉลี่ยขึ้นสู่ 990 บาท ต่อพันชิ้นและ 1,100 บาทต่อพันชิ้นจาก 925 บาท และ 825 บาท ทำให้สมมติฐานกำไรขั้นต้นปี 2563 และ 2564 จะเพิ่มขึ้นสู่ 54% และ 55% จากเดิม 45% และ 30% ตามลำดับ